মাসিমা, কেমন আছেন? শরীর কেমন? 
কলিং বেল বাজার পরে দরজা খুলে যাঁকে দেখা যাবে, তিনি স্বাস্থ্য দফতরের কর্মী নন। পাড়ার বাসিন্দা। বিভিন্ন প্রশ্ন করে বৃদ্ধার শারীরিক সমস্যার খুঁটিনাটি জেনে খাতায় লিখে নেবেন তিনি। সেই তথ্য নথিভুক্ত হয়ে যাবে পাড়ার বাসিন্দাদের তৈরি স্বাস্থ্যকেন্দ্রে। যাতে প্রয়োজন হলেই জানা যায় কোন বাসিন্দা কোন শারীরিক সমস্যায় ভুগছেন। 
লেকটাউনের পি সি ঘোষ রোডে এমনই এক ব্যবস্থা গড়ে তুলেছেন নাগরিকেরা। নিজেদের উদ্যোগে একটি ছোটখাটো স্বাস্থ্যকেন্দ্র তৈরি হয়েছে। তার জন্য কেউ ছেড়ে দিয়েছেন নিজের বাড়ির একাংশ। কেউ ব্যক্তিগত উদ্যোগে জোগাড় করেছেন রোগী পরীক্ষার শয্যা, চিকিৎসার সরঞ্জাম। আজ, রবিবার সেই স্বাস্থ্যকেন্দ্রের উদ্বোধন হওয়ার কথা। 
২০১১ সালে জনসচেতনতা সংক্রান্ত কাজের জন্য এলাকাবাসীদের একাংশ তৈরি করেছিলেন ইয়ং বেঙ্গল রেনেসাঁ সোসাইটি। আহ্বায়ক শ্রীকান্ত শূর রায়ের কথায়, ‘‘এতদিন বিভিন্ন সচেতনতা সংক্রান্ত কাজ করেছি। ডেঙ্গির সময় এলাকায় ব্লিচিং ছড়িয়েছি। এবার নাগরিক সহায়তায় ছোট একটি স্বাস্থ্যকেন্দ্র তৈরি হচ্ছে।’’ 
শ্রীকান্তের বাড়ির একটি অংশেই চালু হচ্ছে স্বাস্থ্যকেন্দ্রটি। সংগঠনের তরফে জানানো হয়েছে, প্রতি রবিবার স্বাস্থ্য পরীক্ষা হবে। বিনামূল্যে পরিষেবা দেওয়ার জন্য কয়েকজন চিকিৎসককে রাজি করানো হয়েছে। সদস্যদের দাবি, বাড়ি বাড়ি ঘুরে বাসিন্দাদের স্বাস্থ্যের হাল হকিকত জানার যে কর্মসূচি নেওয়া হয়েছে, তা ডেঙ্গি-ম্যালেরিয়ার সময় কাজে লাগবে। কারণ, অনেক ক্ষেত্রে নাগরিকেরা ডেঙ্গি, ম্যালেরিয়ার মতো রোগের কথা পুরসভাকে জানান না। গোটা বছর এলাকায় ঘুরে বাসিন্দাদের রোগ-ব্যাধির খবর রাখার ফলে সংগঠনের সদস্যেরাই এখন থেকে সেই তথ্য পুরসভাকে সরবরাহ করতে পারবেন। 
কেউ গুরুতর অসুস্থ হলে? সেক্ষেত্রে স্বাস্থ্যকেন্দ্রে খবর দিলে রোগীকে হাসপাতালে পৌঁছে দেওয়ার ব্যবস্থা করবেন ইয়ং বেঙ্গলের সদস্যেরা।